प्रधानमन्त्री  कप क्रिकेट : पहिलो खेलमा लुम्बिनी विजयी
रुपन्देहीमा प्रधानमन्त्री कप (पुरुष) क्रिकेट प्रतियोगिता शनिबारदेखि सुरु भएको छ । भैरहवास्थित सिद्धार्थ रंगशालामा भएको प्रतियोगिताको पहिलो खेलमा लुम्बिनीले गण्डकीलाई ४ विकेटले पराजित गरेको छ । 
तिलोत्तमा — रुपन्देहीमा प्रधानमन्त्री कप (पुरुष) क्रिकेट प्रतियोगिता शनिबारदेखि सुरु भएको छ । भैरहवास्थित सिद्धार्थ रंगशालामा भएको प्रतियोगिताको पहिलो खेलमा लुम्बिनीले गण्डकीलाई ४ विकेटले पराजित गरेको छ । टस हारेर ब्याटिङको निम्ता पाएको गण्डकीले ३४ दशमलव ४ ओभरमा १ सय ११ रन बनाई अल आउट भएको थियो। जसमा करन पंगेनीले सर्वाधिक २८ रन बनाए । त्यस्तै, कृष्ण ऐरले १९ , समीर कँडेल र अमृत गुरुङले समान १३/१३ रन बनाउनु बाहेक अन्य ब्याटस्म्यानले दोहोरो अङ्क जोड्न सकेनन् ।लुम्बिनीका लागि अजय चौहानले उत्कृष्ट बलिङ गर्दै ५ विकेट हात पारे । उनले ८ दशमलव ४ ओभरमा २ मेडन राख्दै १६ रन खर्चेर ५ विकेट हात पारेका हुन् ।जवाफी ब्याटिङ गरेको लुम्बिनीले २८ दशमलव २ ओभरमा ६ विकेट को क्षतिमा लक्ष्य भेट्टाउन सफल भयो । उसका लागि ओपनर ब्याटस्म्यान मृनाल गुरुङले सर्वाधिक ४७ रन बनाए । त्यस्तै मोहम्मद हुसेनले २१ रन बनाएका थिए । बिराट भण्डारीले १० रन जोडन सके । गण्डकीका कप्तान बिपिन खत्री र कमल परियारले समान ३/३ विकेट लिए । खेलमा लुम्बिनीका अजय चुहान म्यान अफ द म्याच घोषित भए । आइतबार कर्णाली र गण्डकीबीच खेल हुने आयोजक रुपन्देही क्रीकेट संघका सचिब सन्जय गुरुङले जानकारी दिए ।यस अघि बिहान ९ बजेदेखि ५० ओभरमा सुरु हुने भनिएको खेल हुस्सुका कारण ४२ ओभरमा झारिएको थियो । पहिलो खेलअघि शनिबार बिहान लुम्बिनी प्रदेशका सामाजिक बिकासमन्त्री चन्द्रकेश गुप्ताले प्रतियोगिताको उद्घाटन गरेका थिए । उनले खेलकुद क्षेत्रलाई प्राथमिकतामा राखेर प्रदेश सरकारले बजेट बिनियोजन लगायत खेल प्रतियोगिता गरिरहेको बताएका थिए । 